Na temelju reakreditacije, onima koji ne zadovoljavaju uvjete treba zabraniti upis studenata. Most bi na kraju osnovne škole uveo malu maturu čime bi se, kažu, zaustavila hiperprodukcija odlikaša

Uvođenje male mature na kraju osmog razreda, izjednačavanje politike dodjele besplatnih udžbenika i besplatnog prijevoza učenika na državnoj razini i eliminiranje utjecaja političkih struktura u sustavu obrazovanja, neke su od točaka na kojima u pregovorima s HDZ-om i SDP-om u području obrazovanja i znanosti inzistira Most.

Zanimljivo, jedan od zahtjeva koji bi se prema smjernicama Mosta morao provesti do kraja 2016. godine, jest onaj da se nastavnike zakonom zaštiti od fizičkog i verbalnog nasilja, a napad na nastavnika postane napad na službenu osobu. Problem u realizaciji tog Mostovog cilja predstavljat će jedino činjenica da se takva odredba već nalazi u Kaznenom zakonu, izmijenjenom u proljeće ove godine.

Dosta općenito

Mostovci imaju nekoliko općenitih zahtjeva bez preciznih rokova, kao što je kontinuirano povećanje izdvajanja za obrazovanje i znanost do europskog prosjeka od 5,25 posto BDP-a, ili implementacija Strategije obrazovanja, znanosti i tehnologije. Nešto konkretnije Most se odredio prema politici napredovanja nastavnika na temelju izvrsnosti. Kriterije napredovanja trebale bi, smatraju u Mostu, već početkom 2016. godine razraditi same škole, a država osigurati sredstva da najviše stimulacija dobiju zaposleni u najnižim zvanjima, a najmanje oni u najvišim zvanjima. Nastavnicima bi bila osigurana sredstva za kontinuirano usavršavanje, a bilo bi poželjno da se visokoškolski nastavnici usavršavaju u inozemstvu.